Den nye undervisningsminister Merete Riisager har i denne måned søsat en undersøgelse af børns fritidsliv, da hun er bekymret for kvaliteten i fritidsinstitutionerne efter skolereformen. Og med god grund. Nye tal fra Danmarks Statistik viser nemlig, at landets kommuner sparer massivt på SFO’er og klubber. Danmarks Statistik har i januar offentliggjort de endelige kommunale budgettal for 2017, og samlet set sparer kommunerne 493 millioner kroner på skole- og fritidsområdet. Helt præcist 199 millioner kroner på skoleområdet og 294 millioner kroner på fritidsområdet. - Det er voldsomme tal, som den nye undervisningsminister må tage meget alvorligt. Der sker en systematisk udhuling af kvaliteten i fritidsinstitutionerne, og det var jo ikke meningen med skolereformen, der oprindeligt skulle skabe større sammenhæng mellem børnenes skole- og fritidsliv, advarer BUPL-formand Elisa Bergmann. I Gug er nedskæringer på fritidsområdet heller ikke ukendt. Tv2 Nord har tidligere fortalt om den populære ungdomsklub i Aalborg-forstaden, som er truet af lukning. Ikke fordi, der mangler børn - tværtimod er klubben en succes – men fordi kommunen skal spare. Det er til stor frustration for eleverne. - Det er her, vi kan komme og være sammen med vores venner, siger Mia Vangdal, som går i 6. klasse. Mathias Kær Holst fra 9. klasse er enig. - Når forældrene er irriterende, så kan jeg tage ned i klubben og være sammen med vennerne, siger han.
Kommunerne skærer 300 millioner kroner på budgettet på SFO’er og klubber. Det viser nye tal fra Danmarks Statistik. En ren massakre på børns fritid, advarer BUPL-formand Elisa Bergmann.